Na temelju članka 18. Statuta Grada Križevaca ("Službeni vjesnik Grada Križevaca" broj 4/09, 1/13, 1/16, 1/18, 3/18 - pročišćeni tekst, 3/20 i 1/21), Gradsko vijeće Grada Križevaca na 8. sjednici održanoj 28. lipnja 2022. godine, donijelo je

**ZAKLJUČAK**

**O IZMJENI MODELA RASPOLAGANJA GOSPODARSKOM ZONOM GORNJI ČRET**

**I.**

Ovim Zaključkom o Izmjeni Modela raspolaganja gospodarskom zonom Gornji Čret mijenja se Model raspolaganja gospodarskom zonom Gornji Čret, KLASA:030-01/20-01/0080, URBROJ:2137/02-01/01-20-1 (Službeni Vjesnik Grada Križevaca broj: 5/20) (dalje u tekstu: Model) na način da se u cijelom Modelu briše institut prava građenja kao mogućnost raspolaganja preostalim zemljištem u zoni.

**II.**

U Modelu u točci III. Organizacija i model upravljanja zonom, u podtočki Shematski prikaz upravljanja gospodarskom zonom Gornji čret, brišu se riječi „pravo građenja“.

**III.**

U Modelu u točci IV. Raspolaganje zemljištem u zapadnoj polovici zone, u podtočci Raspolaganje zemljištem, iza riječi „prodaja putem javnog natječaja“, brišu se riječi „davanje prava građenja putem javnog natječaja“.

U istom podnaslovu briše se naslov „Dodjela prava građenja“ i kompletni tekst sve do odlomka koji započinje rečenicom „Kupnjom zemljišta“.

**IV.**

U cijelom Modelu se brišu riječi „pravo građenja“.

**V.**

Ova Zaključak stupa na snagu dan nakon objave u „Službenom vjesniku Grada Križevaca“.

GRADSKO VIJEĆE GRADA KRIŽEVACA

 Predsjednik

 Igor Frbežar

Obrazloženje

Pravo građenja kao pravni institut kojim se raspolaže zemljištem u gospodarskoj zoni Gornji Čret se činilo pogodnim za poduzetnike jer im omogućuje mnogo jeftiniji ulazak u investiciju obzirom da je pravo građenja samo dio ovlasti i vrijednosti prava vlasništva.

Takav institut raspolaganja zemljištem u zoni Gornji Čret bi bio dobar i za Grad Križevce kao vlasnike zemljišta, međutim imamo primjere da neki poduzetnici tu investiciju nikad ne realiziraju te im nažalost pravo građenja služi kao „rezerviranje zemljišta“, a pritom neki niti ne održavaju to zemljište u smislu redovite košnje pa i samu zonu nagrđuje, a ponekad moraju i naši redari intervenirati.

Slijedom navedenog, obzirom da se pokazalo da pravo građenja nije najoptimalniji oblik gospodarenja zemljištem predlažemo njegovo ukidanje u gospodarskoj zoni Gornji Čret.

UPRAVNI ODJEL ZA PRAVNE I OPĆE POSLOVE